
ETIKAI KÓDEX

Tápiószecső Football Club 
és 
Szabadidő Egyesület
I. Általános alapelvek

A jelen Etikai Kódexet a Tápiószecső FC és Szabadidő Egyesület (a továbbiakban Tápiószecső FC) közössége hozta létre.

Az Etikai Kódex önálló intézményi belső jogi forrás. Segíteni és védeni kívánja mindazokat, akik a Tápiószecső FC utánpótlására vonatkozó céljainak megvalósítására mások jogait is tiszteletben tartva törekednek, és korlátozni kívánja mindazokat, akik a célok elérését hátráltatják.

Az Etikai Kódex a Tápiószecső FC szakmai működésének szabályozó dokumentuma. Megsértése fegyelmi felelősséget von maga után, melynek mértékét az Etikai Kódex IV. pontja alatt megjelenített fegyelmezési intézkedések szabályozzák.
Személyi hatálya kiterjed mindazokra, akik a Tápiószecső FC-vel sportolói jogviszonyban vannak, a sportolók szüleire, a mérkőzésekre kilátogató nézőkre, és a Tápiószecső FC edzőire, vezetőire.
Területi hatálya kiterjed a Tápiószecső FC valamennyi intézményére, telephelyére, a sportpályákra, az öltözőépületre, az egyesület által szervezett programok helyére, és a különböző helyszínek közötti közlekedés útvonalaira.

Időbeli hatálya kiterjed az Etikai Kódex kihirdetésének napjától annak módosításáig vagy visszavonásáig.

II. A sportolói, és ahhoz kapcsolódó jogok

1. A sportoló jogai
· A Tápiószecső FC játékosának joga, hogy az eredményes felkészüléshez szükséges valamennyi szakmai, személyi és tárgyi feltételeket megkapja.
· A Tápiószecső FC játékosát meghívás esetén a nemzeti válogatott rendelkezésére bocsátja.
· A Tápiószecső FC játékosának joga, hogy az MLSZ idevágó rendelkezései szerint, a labdarúgó javára megkösse az előírt biztosítási szerződést, nem zárva ki annak lehetőségét, hogy akár a sportszervezet, akár a játékos bármely más kategóriájú biztosítást is megkössön.
· A Tápiószecső FC játékosának joga, hogy az egyesület biztosítsa számára a labdarúgó mérkőzésekre, versenyekre való utazást, és a bajnoki mérkőzéseken a felszerelést (mez, nadrág, sportszár).
· A Tápiószecső FC játékosának további jogait a játékos által aláírt Amatőr Sportolói Szerződés tartalmazza.
2. Az edző jogai
· A Tápiószecső FC edzőinek joga, hogy a rá bízott csapat eredményes felkészítéséhez szükséges valamennyi szakmai, tárgyi feltételt megkapja.
· Joga van a nyugodt munkavégzéshez, az egyesület sportlétesítményeinek, sportfelszereléseinek használatához.

· Javaslatot tehet újabb játékosok csapatba történő felvételére, átigazolására, továbbá onnan történő eltávolításra is.
3. A Szülő jogai

· A szülő joga, hogy megismerje a Tápiószecső FC Etikai Kódexét és tájékoztatást kapjon az abban foglaltakról.
· Felvilágosítást, tájékoztatást kaphat a sportoló fejlődéséről, magaviseletéről. Továbbá részt vehet a gyermeke korosztályát érintő szülői értekezleten, ott hozzászólási és véleménynyilvánítási jog illeti meg. 
· A szülőnek joga van a Tápiószecső FC sportrendezvényein, mint néző részt venni.
III. Sportolói és ahhoz kapcsolódó kötelességek
1. Általános sportolói kötelességek
· A Tápiószecső FC sportolói az edzéseken, mérkőzéseken, a sportrendezvényeken kötelesek az egyesület hírnevéhez méltóan viselkedni. Etikátlan cselekedetektől távol kell, hogy tartsák magukat. Etikátlan cselekedetnek számít a közösségromboló tevékenység, a szakmai felkészülést romboló tevékenység, mindennemű drog használata.
· A játékosnak kötelessége a Tápiószecső FC szellemiségét magáénak vallani, (emberiesség, a futball, a tanulás szándéka) és ennek megfelelően viselkedni mindenhol.
· A mérkőzéseken, tornákon a sportolóknak az egyesület szellemiségének megfelelően kell, hogy képviseljék az intézményt. 
· Mindent meg kell tenni a győzelem érdekében, tisztelni kell az ellenfelet, nem ellenséget látni benne. El kell fogadni a játékvezetői ítéleteket akkor is, ha az számukra nem kedvező. Uralkodni kell az indulatokon, bármilyen körülmények között is.
· Köteles tisztelni a saját játékostársát. Játékukkal viselkedésükkel hatni kell a szülőkből álló közönségre is. Ezek be nem tartása súlyos etikátlanságok közé tartozik.
· Sérülést, betegséget jelezni kell a korosztályos edzőnek. (Személyesen vagy telefonon, szülőn keresztül) 
· Az orvosi utasításokat a gyógyulás érdekében kötelező betartani.
· A játékos tudomásul veszi, hogy az iskolai szünetek a labdarúgásban nem jelentenek automatikusan szünetet.
· A játékos tudomásul veszi, hogy az egyesület szakmai vezetése évente kétszer értékeli a sportolók szakmai előmenetelét. 
· A játékos tudomásul veszi és elfogadja, hogy a Tápiószecső FC és a felcsúti Puskás Ferenc Labdarúgó Akadémia (a továbbiakban PFLA) között létrejött partneri megállapodás következtében a PFLA megfigyelheti, felmérheti, meghívhatja és átigazolhatja korosztályos csapatába.
2. Labdarúgó foglalkozások
· A játékos köteles az edző által megjelölt időben és helyen edzés vagy mérkőzés előtt megjelenni, a rá háruló szakmai feladatokat tudásának maximumát adva végrehajtani.
· Az edzésekről csak edzői engedéllyel lehet hiányozni. Betegségeket, sérüléseket tudatni kell a korosztály edzőjével még akkor is, ha azok nem a csapat edzésén, mérkőzésén, rendezvényein történtek. (Személyesen vagy telefonon, szülőn keresztül)
· A játékos az edző engedélye nélkül nem mehet fel a pályára sem edzés, sem mérkőzés előtt. (Balesetveszély miatt.)
· Az edzés végeztével a játékos csak az edzője külön engedélyével tartózkodhat a pályán és az öltözőépületben.
3. Sportfelszerelésekre vonatkozó szabályok
· A különböző rendezvényeken az egyesület által megkívánt felszerelésben kell megjelenni, ezzel is demonstrálni a Tápiószecső FC-hez való tartozást.
· Minden sportolónak kötelessége védeni a rá bízott és a közösen használt felszerelések épségét, megakadályozni a rongálást. A felszereléseket a játékosok kötelesek tisztán tartani. 
· Az észlelt kárt, vagy hiányosságot az edzőnek azonnal jelenteni kell!
· Az egyesület létesítményeiben, eszközeiben, felszereléseiben okozott károkért, illetve a felszerelések hiányosságai esetében a labdarúgók kártérítési kötelezettséggel tartoznak.
· A használatra átvett tárgyakért, ruházatokért (melegítő) a használó anyagi felelősséggel és kártérítési kötelezettséggel tartozik.
· A játékosok kötelesek megfelelő felszerelést viselni edzésen és mérkőzésen, a pálya-és időjárási viszonyoknak megfelelően.
4. Az öltözői rend

· A játékosok kötelesek a higiéniai szabályokat maximálisan betartani.
· Az öltözőben a ruházatot, a labdarúgó felszerelést rendeltetésszerűen kell tárolni.
· Az öltözőben a labdarúgó felszerelésen, és a saját ruházaton kívül csak a foglalkozásokkal kapcsolatos eszközök tarthatóak, értéktárgyakat az öltözőben tartani tilos.
· Kötelező a zuhanyzót rendeltetésszerűen használni.
· A játékos köteles a kifüggesztett öltözői, illetve a pályarendet betartani.
5. Az edző kötelességei

· Az edzőknek a Tápiószecső FC-t minden körülmények között tradíciójához méltóan kell képviselniük. 
· Az egyesület rendezvényein kötelesek a megkívánt öltözékben megjelenni.
· Az edzőre bízott csapatot kötelessége az egyesület szakmai követelményei szerint a lehető legjobban felkészíteni.
· Az edzők kötelessége év közben új játékosok felkutatása, toborzók szervezése.
· Az edzők kötelessége továbbá a sportolók és szüleik tájékoztatása a csapat életét érintő időpontokról, mérkőzésekről, utazásról, rendezvényekről, szülői értekezletről, egyéb változásokról írott formában, személyesen vagy telefonon.
· A pályák rendjéért a játékosok és az edzők felelősek, így a foglalkozások, mérkőzések végeztével kötelesek a sportszereket, (labdákat, kapukat, hálókat, stb.) onnan eltávolítani és az öltöző szertár részében elhelyezni. Foglalkozások után a pályán nem maradhat semmi.
6. A szülőkre, hozzátartozókra vonatkozó kívánalmak

· A szülők a sportrendezvényeken kötelesek az egyesület hírnevéhez méltóan viselkedni. Etikátlan cselekedetektől távol kell, hogy tartsák magukat. Tartózkodjanak a trágár bekiabálásoktól, a saját csapatunk, az ellenfél és a játékvezető szidalmazásától.
· A Tápiószecső FC-hez az élet minden területén lojális legyen, lehetőség szerint minden negatív megnyilvánulással szemben védelmezze azt.
· A lehetőségekhez mérten objektíven ítéljék meg a játékosok sportteljesítményét. (Ha nem nyert a csapat, attól még játszhatott jól!)
· A szülők számára a hazai és idegenbeli mérkőzéseken egyaránt a kispadokkal szembeni lelátói oldal szolgál megfelelő tartózkodási helyszínül.
· Edzések és különösen mérkőzések előtt, alatt és után az öltözőben szülő nem tartózkodhat! 
· Edzések és mérkőzések előtt, alatt és után szülő a pálya területére nem léphet be, beleértve a kispadot és a kapuk mögötti bemelegítő részt is. Kivételt képez ez alól a labdarúgó kapuk mérkőzés előtti elhelyezésében történő segítségnyújtás.   Edzői engedéllyel, rendkívüli esetben (például sérülés, baleset) feloldható a szabályozás. 
· A szülők mindenkori kijelölt tartózkodási helye a nézőtér, illetve a pályát körülvevő korláton kívüli terület!
7. Súlyos fegyelmezetlenségek

· Súlyos vétséget követ el az a játékos, aki dohányzik, alkoholt fogyaszt, vagy kábítószerezik. A sportban egyik tevékenység sem kívánatos, éppen ezért a vétségek azonnali kizárást eredményeznek az egyesületből.
· A játékosoknak lehetőség szerint tartózkodni kell a disco-k rendszeres látogatásától. 
· A lopás vétségét elkövető játékos azonnali kizárással büntetendő.

IV. A Fegyelmi intézkedések formái és alkalmazásának elvei

· Ha a játékos megszegi az Etikai Kódexben meghatározott alapelveket, akkor vele szemben az edző szóbeli figyelmeztetést alkalmaz, és értesíti a szülőt.
· Súlyos vétség esetén, illetve az első két pontba foglaltak után a játékos kizárható az egyesületből.
· A büntetésnek arányban kell állnia az elkövetett fegyelemsértéssel. Egy fegyelemsértés egy fegyelmező intézkedést von maga után.
· A korosztály edzői fegyelmezés eszközeként a szóbeli figyelmeztetést, a szülők értesítését alkalmazzák, illetve súlyosabb esetben javaslatot tehetnek a 2. és a 3. pont érvényesítésére.
· A játékost a Tápiószecső FC elnöksége zárhatja ki az egyesületből. A kizárást minden esetben meg kell indokolni a szülők felé!
V. Az Etikai Kódexszel kapcsolatos szabályok
Az Etikai Kódex nyilvánosságra hozatala, a megismerhetőség biztosítása a legközelebbi egyesületi közgyűlésen, korosztályok esetében a legközelebbi szülői értekezleten, továbbá a kihelyezett hirdetőtáblákon, illetve az internetes oldalon történik. 
A játékosokkal egy arra összehívott értekezleten történik az értelmező megismertetése.
Az Etikai Kódex érvényesülésének figyelemmel kísérése a vezetőedző és a labdarúgó edzők közös feladata. 
Az Etikai Kódex évenkénti felülvizsgálatát illetve annak módosítását kezdeményezheti a vezetőedző illetve az edzői testület, továbbá az egyesület elnöksége is.
Az Etikai Kódex elfogadtatása a szülőkkel és a labdarúgókkal azáltal történik meg, hogy annak egy példányát kézjegyükkel valamennyien ellátják, ennél fogva annak tartalmát elfogadják, és magukra nézve kötelezőnek tartják.
Az Etikai Kódex 2011. január 14.-én lép hatályba.
Az Etikai Kódexet a Tápiószecső FC és Szabadidő Egyesület elnöksége és edzői testülete megtárgyalta és elfogadta.

Tápiószecső, 2011. január 14.
A Tápiószecső FC részéről
….......................................................

